РЕГЛАМЕНТ (ЕC) № 1143/2010 НА КОМИСИЯТА
от 7 декември 2010 година
за изменение на Регламент (ЕО) № 1251/2008 по отношение на периода на прилагане на преходните разпоредби за някои декоративни водни животни, предназначени за затворени декоративни съоръжения
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2006/88/ЕО на Съвета от 24 октомври 2006 г. относно ветеринарномедицинските изисквания за аквакултури и продукти от тях и за предотвратяване и борба с някои болести по водните животни (1), и по-специално член 17, параграф 2, член 22, член 25 и член 61, параграф 3 от нея,
като има предвид, че:
(1)
С Регламент (ЕО) № 1251/2008 на Комисията от 12 декември 2008 г. за прилагане на Директива 2006/88/ЕО на Съвета по отношение на условията и изискванията за сертифициране при пускането на пазара и вноса в Общността на аквакултури и продукти от тях и за установяване на списък с векторни видове (2) се установяват ветеринарно-санитарни условия и ветеринарно-санитарни изисквания за сертифициране при внос в Съюза на декоративни водни животни, предназначени за затворени декоративни съоръжения.
(2)
В член 11 от Регламент (ЕО) № 1251/2008 се предвижда, че декоративни риби от видове, възприемчиви към една или повече от болестите, изброени в част II от приложение IV към Директива 2006/88/ЕО и предназначени за затворени декоративни съоръжения, се внасят в Общността само от трети страни, територии, зони или части, изброени в приложение III към посочения регламент. Епизоотичният улцеративен синдром (EUS) е включен в част II от приложение IV към Директива 2006/88/ЕО като екзотична болест по някои податливи видове риби.
(3)
В член 20, параграф 5 от Регламент (ЕО) № 1251/2008 се предвижда, че за преходен период до 31 декември 2010 г. държавите-членки могат да разрешават вноса на декоративни водни животни от видове, възприемчиви към епизоотичния улцеративен синдром, предназначени само за затворени декоративни съоръжения, от трети страни или територии, които са членки на Световната организация за здравеопазване на животните (OIE);
(4)
В част II.2 от образеца за ветеринарно-санитарен сертификат, приложим към декоративни водни животни, предназначени за затворени съоръжения, установен в част Б от приложение IV към Регламент (ЕО) № 1251/2008 се установяват някои изисквания при внос по отношение на EUS. Във втора алинея от член 20, параграф 5 от посочения регламент се предвижда, че тези изисквания не се прилагат през преходния период, посочен по-горе.
(5)
Необходими са допълнителни изследвания, за да бъдат оценени с по-голяма точност рисковете, свързани с вноса в Съюза на посочените декоративни водни животни. За да не се смущава търговията с тези животни, е целесъобразно да се продължи до 31 декември 2012 г. периодът на прилагане на преходните мерки, който понастоящем е установен в член 20, параграф 5 от Регламент (ЕО) № 1251/2008.
(6)
Освен това, някои други преходни разпоредби, които понастоящем са установени в член 20 от посочения регламент вече не са приложими. В интерес на краткостта и яснотата на законодателството на Съюза, е целесъобразно посочените разпоредби да бъдат заличени.
(7)
Поради това Регламент (ЕО) № 1251/2008 следва да бъде съответно изменен.
(8)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Член 20 от Регламент (ЕО) № 1251/2008 се заменя със следното:
„Член 20
За преходен период до 31 декември 2012 г. държавите-членки могат да разрешават вноса на декоративни водни животни от видове, възприемчиви към епизоотичния улцеративен синдром (EUS), предназначени само за затворени декоративни съоръжения, от трети страни или територии, които са членки на Световната организация за здравеопазване на животните (OIE);
По време на посочения преходен период изискванията по отношение на EUS, определени в част II.2 от ветеринарно-санитарния сертификат, установен в част Б от приложение IV, не се прилагат за декоративни водни животни, предназначени само за затворени декоративни съоръжения.“
Член 2
В бележка 3) към част II.2 на образеца на ветеринарно-санитарен сертификат, установен в част Б на приложение IV, датата „1 януари 2011 г.“ се заменя с „1 януари 2013 г.“.
За преходен период до 31 декември 2012 г. могат да продължат да бъдат внасяни или да преминават транзитно през Съюза пратки с декоративни водни животни, придружени от ветеринарно-санитарни сертификати, издадени в съответствие с част Б от приложение IV към Регламент (ЕО) № 1251/2008 преди измененията, внесени с настоящия регламент.
Член 3
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 1 януари 2011 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 декември 2010 година.